Pædagogisk læreplan 2015

# Præsentation af Firkløveren

Firkløverens officielle navn er: Den integrerede institution Firkløveren.

Adressen er:

Firkløveren hus 1, Østergården 50, 2635 Ishøj - Tlf. 43 73 45 24, tryk 1 for hus 1

Firkløveren hus 2, Østergården 52, 2635 Ishøj Tryk 2 for hus 2

Firkløveren hus 3, Østergården 54, 2635 Ishøj Tryk 3 for hus 3

Firkløveren består af ca. 140 børn fordelt i 3 huse.

Hus 1 er normeret til 60 børnehavebørn.

Hus 2 er normeret til 30 vuggestuebørn.

Hus 3 er normeret til 10 vuggestuebørn og 40 børnehavebørn.

Ledelsen består af leder Sussie Groset og pædagogfaglig leder Kitt Ellegaard Larsen.

Hovedkontoret er i hus 1, hvor også sekretær Nina Lehd kan være behjælpelig med praktiske spørgsmål.

# Firkløverens Læreplan tager udgangspunkt i dagtilbudsloven, Ishøj kommunes børn og unge politik, samt vejledning fra ministeriet for børn, undervisning og ligestilling. Vi arbejder med følgende indsatsområder ud fra Ishøj kommunes kvalitets rapport:

* Skoleforberedende aktiviteter i børnehaven.
* Livsglade børn som bruger deres krop,
* Sprog læsning og skrivning
* inklusion

På vores hjemmeside kan man læse yderligere om Firkløverens aktiviteter og hverdag. Alle forældre med børn i Firkløveren får adgang til børneintra hvor stuen beskriver ugens aktiviteter med div. billeder m.m.

# Forældrebestyrelsen.

Der er valg til bestyrelsen hvert år i oktober. Forældrene sidder 2 år ad gangen.

Vi opfordrer til at der er forældrerepræsentanter fra alle huse.

Bestyrelsens arbejde består blandt andet i at fastsætte de overordnede principper for institutionen. Bestyrelsen kan komme med spørgsmål til dagligdagen i institutionen, og med konkrete forslag til aktiviteter, som de synes, vi bør afprøve. Bestyrelsen deltager ved kommunens tilsyn og kan udtale sig om forskellige tiltag i kommunen eks. ernæringspolitik. Bestyrelsen deltager i udarbejdelse af principper for brug af budgettet og kan skrive budgetindsigelser hvert år.

Personalet evaluerer læreplanen hvert andet år. På Firkløverens planlagte personaleudviklingsdag i oktober, udarbejder personalet konkrete aktiviteter ud fra didaktiske overvejelser vedr. f.eks. science, børn og bevægelse. Bestyrelsen bliver inddraget og godkender den reviderede læreplan, samt forslag til aktiviteter.

**Overordnede emner til Firkløverens Pædagogiske læreplan 2015**

Hele året arbejder vi ud fra de 6 temaer i læreplanen, beskrevet gennem mål, metode og aktiviteter, tegn på læring og dokumentation. Vi tilrettelægger dagligdagen, i såvel vuggestue- som børnehavegruppen, så den i videst muligt omfang understøtter det enkelte barns trivsel, udvikling, læring og dannelse.

I vores arbejde med didaktikken benytter vi os bl.a. af “smittemodellen” som et redskab, og arbejder hele året med at optimere såvel planlægning som gennemførelse og evaluering.

Vi lægger stor vægt på at hvert enkelt barn skal føle sig aktivt mødt og værdsat, for selv at udvikle empati og have overskud til at møde omverdenen. At opbygge relationer til såvel voksne som andre børn, er et vigtigt grundlag for børnenes videre udvikling og dermed for vores pædagogiske praksis. Vi arbejder derfor meget med at opbygge børnenes selvværd og selvtillid, b.la gennem en daglig stillestund/ mindfulness i børnehøjde, hvor vi hjælper hinanden med at finde den indre ro.

Rent praktisk arbejder vi hele året med at holde samling med sange, ordkort og tal. Vi læser bøger ud fra ” alle børn læser - i Ishøj ” og leger med rim og remser, vi klipper, klistre, maler og tegner og laver idræt og rytmik ude og inde. Vi tager også på ture i nærmiljøet bl.a. til Ishøj sø, stranden, Bredekærgård og biblioteket samt deltager i kommunens tilbud om fællesaktiviteter eksempelvis Naturcenteret og Arken.

Vi arbejder med vores kommende skolebørn opdelt i skolegrupper fra maj til marts.

## De 6 overordnede temaer er:

1. Barnets alsidige personlige udvikling
2. Sociale kompetencer
3. Sprog
4. Krop og bevægelse
5. Naturen og naturfænomener
6. Kulturelle udtryksformer og værdier

Børn med særlige behov

***Tema 1. Barnets alsidige personlige udvikling.***

Læringsmål og tegn på læring:

Børnene skal lære at begå sig i en gruppe og møde omverdenen på en kompetent måde. De skal begynde at give udtryk for meninger, hvad de kan lide og ikke lide. Børnene skal føle sig værdsat og anerkendt. Vi møder barnet der, hvor det er, med respekt for forskellighed. Vi øver børnene i samarbejde og konflikthåndtering. Vi anerkender følelser og hjælper børnene til at begå sig i fællesskabet. Vi arbejder inkluderende og roser børnene og støtter dem i at opbygge grundlæggende selvtillid og selvværd. Det er vigtig for børnene at de kan mærke sig selv og finde deres indre ro, derfor holder vi hver dag mindfulness / stillestund MIB ( læs uddybende under pædagogiske aktiviteter)

Tegn på læring vil være, når børnene selv kan mærke og anerkende egne og andres følelser samt løse deres konflikter, med eller uden støtte fra en voksen.

Det er også vigtigt at børnene føler sig trygge nok til at sige noget/give deres mening til kende ved samling, i div. projekter og i andre sammenhænge. For det nystartede vuggestuebarn vil det f.eks, være et tegn på tryghed at det begynder at kunne bevæge sig væk fra den voksne og “indtage” rummet på egen hånd. I starten typisk med kun få andre børn omkring. Og da hele tiden med muligheden for at kunne vende tilbage til “basen”.

Det er også en del af børnenes udvikling at børnene holder hinanden eller en voksen i hånden, når vi går på tur, og at de holder sig til gruppen, samt viser begyndende forståelse for at modtage en kollektiv besked. De større børn hjælper de mindre børn, når vi er på tur.

Udover dette som foregår hele året, vil vi sætte ekstra fokus på vores delmål gennem årets projekt. Vi har eksempelvis arbejdet med skriftsprog, følelser, mindfulness, kunst, teater, it m.m ( læs årets aktivitetsplan )

Metode og aktiviteter:

Gennem dagligdagen og vores projekter vil vi øve samarbejde og konflikthåndtering for derved at tilgodese barnets mulighed for nærvær og koncentration. Vi arbejder inkluderende, specielt ved at dele børnene op i små grupper, når de vasker hænder og tager tøj på i garderoben. Vi støtter dagligt børnene i, at give deres mening til kende ved div. aktiviteter.

Vi vil, når vi går på ture, lægge vægt på, at børnene får kendskab til rammerne omkring det at gå på tur. Vi arbejder hen imod at børnene kan modtage kollektive beskeder. De skal også kunne forstå de sociale sammenhænge, f. eks. at vi passer på hinanden, når vi cykler på legepladsen.

Dokumentation og evaluering:

Vi vil dokumentere gennem billeder. Vi laver plancher med billeder af børn i forskellige pædagogiske aktiviteter hvor de udtrykker forskellige følelser, ved at indsamle positive udviklingshistorier og mindeværdige og sjove episoder. Disse historier kommer i børnenes kuffert. Eksempelvis et billede af et barn, der har lært selv at tage tøj på, hvilket kan fortælles med et billede af barnet i tøjet og en beskrivelse af forløbet. Vi vil løbende evaluere vores projekter i personalegruppen.

Vi vil evaluere på stuemøder, dernæst pædagogmøder hvor vi planlægger det videre forløb. Slutevalueringen vil foregå på personalemøder.

***Tema 2. Sociale kompetencer.***

Læringsmål og tegn på læring:

Børnene skal gennem anerkendelse og inklusion få en bevidsthed om egne og andres følelser. De skal lære, hvordan man indgår i et fællesskab. Børnene skal lære at tage ansvar for egne handlinger, og udvise empati for kammeraterne. De voksne støtter børnene i at løse eventuelle konflikter selv, og børnene skal lære at give deres mening til kende.

Børnene skal udvikle selvtillid og selvværdsfølelse.

Dette arbejder vi med hele året. Tegn på læring vil være, når børnene selv kan løse eventuelle konflikter, med eller uden støtte fra en voksen. At børnene giver udtryk for, og anerkender egne som andres følelser. F.eks. ved at lægge mærke til, hvordan kammeraterne har det, eksempelvis trøster, hvis en ven er ked af det. Tegn på samarbejde vil være, at børnene f.eks. deles om legetøjet, fordeler rollerne i rollelege eller hjælper en kammerat med at tage overtøj på.

Metode og aktiviteter:

Vi vil igennem vores projekter hele året, sætte fokus på det at samarbejde med andre og løse eventuelle konflikter på en god måde og i såvel vuggestue som børnehave lægger vi vægt på at børnene øver sig i at lægge mærke til andres følelser, og at reagerer her på f.eks. at trøste.

Gennem vores pædagogisk tilrettelagte arbejde i alt hvad vi laver skal børnene, alt efter alder, deltage og få en større social forståelse. Vi vil i samlingen sætte ord på følelser og støtte børnene i at anerkende egne og andres følelser. Vi vil vi støtte børnene i at samarbejde om deres leg.

Dokumentation og evaluering:

Dokumentationen vil være vores billeder og pædagogiske forklaring til eksempelvis projekter. Men dokumentation er også billeder fra hverdagen, som fortæller ”den gode historie” om det enkelt barns udvikling. Evaluering vil foregå løbende på stuemøder og den samlede evaluering vil foregå på et personalemøde.

Evaluering og dokumentation af det enkelte barn vil foregå ved gennemgang af forløbet på stuemøder.

***Tema 3. Sprog.***

Læringsmål og tegn på læring:

Børnene skal have en større sprogforståelse og de skal udvikle det verbale sprog. Vi arbejder hen imod, at barnets sprog er alderssvarende. Vi skal styrke barnets ord-tilegnelse, ordforråd og sproglige bevidsthed. Gennem anerkendelse og inklusion støtter vi børnene, til at give udtryk for deres følelser og behov. Barnet skal lære at lytte og tale samt bruge kropssproget. Barnet skal lære at udtrykke sig på dansk, samt på dets modersmål. Barnet skal introduceres for skriftsproget og, når barnet skal i skole, skal barnet kunne skrive eget navn samt evt. andre nære personers navn. Vi arbejder kontinuerligt med dialogisk oplæsning.

Ud over dette, som vil foregå hele året, vil vi sætte specielt fokus på sproget i vores projekter.

Tegn på læring er, når børnene selv kommer med en bog og sætter sig til at læse, alene eller i grupper. At de evt. genfortæller historien og bruger sproget i hverdagen.

At barnet, når det rykker fra vuggestue til børnehave, kan genkende eget og evt. andres navne.

Ved f.eks. samling og i spisesituationer taler barnet med de andre børn og voksne, samt lytter til hvad andre fortæller.

At barnet er spørgende og undrende, samt at barnet udtrykker sig mere og mere nuanceret. De større børn skriver eget navn på tegninger, de mindre børn ”lege” skriver.

Metode og aktiviteter:

Ved samling skal børnene lytte og udtrykke sig gennem samtale, sang og rytmik. Vi støtter børnene i deres interne kommunikation og giver plads til inkluderende samtale eksempelvis ved spisning. Vi voksne er opmærksomme på, at være gode sprogmodeller, at vi bruger et nuanceret sprog, og opfordrer børnene til at gøre det samme.

Vi integrerer sprog og skriftsprog i børnenes hverdag, bl.a. ved samling og i spise/pusle situationer. Børnene gennemgår en stor sproglig udvikling, og vi er vi meget opmærksomme på at samtale med barnet om det der optager dem hver især. Vi udnytter i det hele taget en hver situation på dagen til sprogstimulering. Vi har mange to- og tresprogede børn, og er bevidste om at det lille barn har behov for tid til at skille sprogene ad. Men meningsfuld dialog med voksne der har gode relationer til barnet, er helt afgørende for den optimale sproglige udvikling som vi gerne vil understøtte.

Det er vigtig at understøtte med skriftsproglige stimulering og

Der er navn / ordkort på steder hvor det falder naturligt, f.eks. i garderober, samt på tegninger. Vi laver ordkort med de ord, som har relevans for børnenes udvikling. I børnehaven støtter vi børnene i at skrive eget navn, og evt. kammeraters og families navne. Vi læser højt for børnene, både fra vores fokusbøger fra ”alle børn læser - i Ishøj” rim og remser, samt Halfdan Rasmussens ABC. Vi fortæller også selv historier / eventyr og støtter børnene i at gøre det samme. Såvel vuggestuebørn som børnehavebørn deles op i aldersgrupper, hvor der læses bøger for det aktuelle alderstrin. Vi opfordrer forældrene til at sætte fokus på sprog og skriftsprog i hjemmet, og låne bøger fra biblioteket. Vi opfordrer også forældrene til at støtte barnet i at ”læse” ord fra de nære omgivelser.

Dokumentation og evaluering:

Vi fører lister over om alle børn har læst bøgerne fra ”alle børn læser - i Ishøj”. Der vil være ordkort og tegninger med navn eller legeskrift, som hænger på stuen.

Vi laver en afkrydsningsliste i forhold til, hvad hvert enkelt barn skal have gennemgået ift. dialogisk oplæsning, fokusord og samling m.m. Vi vil løbende evaluere vores arbejdsmetoder på stuemøder og dernæst pædagogmøder. Vuggestuebørnenes sprog vil blive vurderet og videregivet til børnehaven.

Derefter vil vi evaluere det enkelte børnehavebarns sproglige udvikling gennem hele året på stuemøderne, i forhold til vores observationer. Vi vil herefter i samarbejde med vores sprogpædagog og/eller talepædagog, vurdere om børnene er alderssvarende eller skal have yderligere hjælp.

***Tema 4. Krop og bevægelse.***

Læringsmål og tegn på læring:

Vores mål er, at børnene bliver mere fortrolige med deres krop – både ved at sætte betegnelser på kropsdele, men også viden om kroppens funktion. De skal lære at der er forskel på kønnene. Børnene skal stimulere deres sanser og få sunde vaner, bl.a. ved at spise og smage på vores sunde økologiske mad. Børnene skal på et tidspunkt blive klar over, hvad der er sundt og hvad der er usundt.

De skal øve sig i det finmotoriske ved at kunne tegne, sætte perler på snor, klippe osv.

Børnene skal øve sig i at blive selvhjulpne.

Udover dette som vi arbejder med hele året, sætter vi specielt fokus på sansning gennem kroppen, brugen af denne, samt kendskab til kroppen gennem vores ugentlige gymnastik og rytmik forløb. Dette er for alle børn i aldersopdelte grupper.

Vi skal kunne se, at børnene viser glæde ved at bruge deres krop, og at de udfordrer sig selv gennem forskellige aktiviteter.

Vi skal kunne se en udvikling i børnenes fysiske formåen, både grovmotorisk og finmotorisk, hvor de bliver bedre og bedre til at tegne, klippe osv.

Børnene skal selv finde på lege og aktiviteter, der udfordrer dem motorisk.

Når børnene skal i skole skal de have lært at være selvhjulpne, dvs. selv kunne tage tøj/overtøj af og på. De skal også kunne klare sig selv ved toiletbesøg, og hygiejnen omkring det.

Metode og aktiviteter:

Vi bruger skolens gymnastiksal, og har rytmik både inde og ude alt efter vejret. De pædagoger, der har været på idræt/rytmik kursus laver forskellige idræt/rytmik forløb i institutionen. Vi går på ture og bruger nærmiljøet med bakker, vand og strand. Vi leger på vores egne og andres legepladser. Vi vil stimulere børnenes sanser f.eks. ved at lade dem gå på sten, græs, i vand, smage forskellige ting osv. Børnene skal udvikle både deres grov- og finmotorik. Børnene skal kunne kravle, løbe, klatre osv. Vi er bevidste om det sunde valg, bl.a. i forhold til fødselsdage, hvor vi lægger mere vægt på selve festen, end på hvad vi spiser. Vi støtter børnene i at blive selvhjulpne, først med at kravle op på puslebord/i krybben, og sidenhen med at tage tøj af og på, og til sidst evt. selv binde sine sko.

Vi øver finmotorik når vi laver udsmykning til stuen, børnene tegner, maler og klipper.

Vi har et projekt, der hedder ”Hvem er jeg”.

Dokumentation og evaluering:

Vi tager billeder, når vi er på tur, og har pædagogiske aktiviteter og er på legepladsen. Disse vil blive hængt op på stuerne eller i fællesrummene på flotte plancher. De ting børnene laver, tegninger, malerier og ”den gode historie” er ligeledes dokumentation.

Vi vil på stuemøder, jævnligt evaluere det enkelte barns motoriske formåen.

Vi vil løbende evaluere projekterne på stuemøder, senere ved pædagogmøder. Den endelige evaluering af de overordnede forløb vil foregå på et personalemøde.

***Tema 5. Natur og naturfænomener.***

Læringsmål og tegn på læring:

Børnene skal opleve tryghed og glæde ved at være ude i naturen. De skal få kendskab til dyr, blomster, træer og hvordan vi skal respektere og passe på naturen. Børnene skal vise respekt for naturen, ved eksempelvis ikke at knække grene af buske, træde på smådyr, smide affald osv.

Vuggestuebørnene skal opnå kendskab til mindst 3 dyr: edderkop, snegl og mariehøne. Børnehavebørnene skal opnå kendskab til mus, ræv og svane. Det enkelte barn skal kende de 3 dyr vi har sat som mål, og de større børn skal kunne fortælle mere dybdegående om dyret, hvad det spiser, hvor det bor osv.

Børnene skal opleve forskellig natur som skov, strand, natur i Ishøj, samt legepladsen. Barnet skal have kendskab til naturens fænomener, årets gang og arbejde med naturmaterialer. Børnehavebørnene skal kunne registrere forandringer i naturen, årstidernes skiften og hvordan vejret forandre sig.

Metode og aktiviteter:

Vi har planlagt et projekt ”udeliv”, hvor vi sætter fokus på dyr og naturen gennem forår og sommer på legepladsen og i nærmiljøet. I bh skal vi lave kartoffelfælder og kigge på de dyr vi fanger. Vi laver forskellige aktiviteter i naturen med inspiration fra ”Kragemappen” og i samarbejde med naturcenteret. Vi tager på ture i naturen, på alle tider af året og vi besøger ”Vores Natursted” flere gange om året og taler om årstidernes skiften. Børnene skal blive opmærksomme på årstiderne ved at besøge ”Vores Natursted” året rundt. Vi går den samme tur, til det samme sted flere gange, så vi lærer området at kende. Vi indsamler forskellige naturmaterialer, og bruger disse i vores udsmykninger i husene. Vi læser bøger om de udvalgte dyr.

Dokumentation og evaluering:

Vi udstiller de naturmaterialer vi samler, enten på stuen eller i fællesrummet.

Vi tager billeder, når vi er på tur, både af børn og voksne, men også de dyr vi ser eller vores oplevelser. De bliver hængt op så børn og forældre sammen kan kigge på dem. Vi taler med børnene om billederne og fortsætter vores arbejde med” den gode historie”

Vi evaluerer turene med børnene og taler med dem om var det en god tur? Hvad var godt og hvad vil vi gerne have anderledes? Vi evaluerer vores naturprojekt på stuemøder, pædagogmøder og til sidst på et personalemøde.

***Tema 6. Kulturelle udtryksformer og værdier.***

Læringsmål og tegn på læring:

Børnene skal have mulighed for at udtrykke sig på forskellige måder, samt med forskellige materialer. De skal deltage i udsmykningen af institutionen bl.a. i forbindelse med højtider. Børnene skal lære om form og farver, samt forskellig konsistens – f.eks. når vi bager.

Børnene skal have indblik i traditioner og kulturelle aktiviteter, f.eks. gå i teatret, på biblioteket og i biografen. Vi samarbejder med Arken og deltager i Kulturpakken.

Børnene skal have indblik i kulturelle forskelligheder, som f.eks. traditioner, højtider og spisevaner. De skal have indblik i dansk kultur, sang, musik, historie og traditioner.

Dette arbejder vi med hele året, men sætter specielt fokus på kultur gennem vores hvem er jeg projekt, kunstprojekt og i julemånederne.

Børnene skal også blive bekendt med mange forskellige historier, sange og eventyr og vise genkendelse, når de hører dem.

Børnene skal arbejde med og vise glæde og genkendelse når de voksne præsenterer dem for forskellige materialer. Børnene skal vide, hvordan de skal bruge materialerne, og have mulighed for at vælge, hvad de vil arbejde med.

Børnene skal med tiden lære, hvilke ting, der hører til hvilken højtid og vise forståelse for andre kulturer. F.eks. at børnene viser forståelse for, at ikke alle børn spiser svinekød og holder jul eller Eid.

Børnene skal vise glæde og interesse for at deltage i vores sommerfest med udstilling, sang og deltage i processen omkring den.

Metode og aktiviteter:

Vi samarbejder på tværs af husene om en fælles sommerfest med udstilling og sang optræden. De voksne tager udgangspunkt i børnenes alder, udviklingstrin, motivation og taler med børnene om deres oplevelser og ønsker. Forældrene bliver inviteret som publikum, til den store sommerfest.

Hele året benytter vi os af biblioteket og nærmiljøet. Vi introducerer børnene for danske sange, laver rytmik og læser en masse bøger, bl.a. bøgerne fra ”alle børn læser - i Ishøj”.

Børnene laver selv udsmykningen til husene, til fastelavn klipper vi pynt til fastelavnsris, vi laver påske/julepynt og bruger gerne tid på at dekorere vores stuer. Børnene er med til at forberede deres fødselsdagsfest og de hjælper med at pynte fødselsdagsbordet. Indimellem bager vi og laver sund mad sammen med børnene enten i køkkenet, på legepladsen eller på stuerne.

Vi sørger for at have et stort udvalg af materialer til rådighed i vores atelier.

Dokumentation og evaluering:

Vi tager billeder af hele processen omkring sommerfesten og hænger dem op i husene. Alle børn får en kuffert, som følger dem i SFO og skole. Kufferten indeholder dokumentation for det enkelte barns institutionsliv gennem billeder, tegninger og andet,

Vi har hele tiden udsmykning hængende i alle 3 huse til glæde for alle der kommer.

Vi tager hele tiden billeder af vores projekter som vi bruger som dokumentation, og samtale med børnene.

Vi fortsætter vores arbejde med at indsamle ”Den gode Historie”.

Vi evaluerer vores projekter løbende på stue og pædagogmøder og til slut på et personalemøde.

***Børn med særlige behov.***

*Børn som i en kortere eller længere periode, eller konstant har behov for særlig støtte og opmærksomhed. Børn som ikke er alderssvarende og skal have hjælp til udvikling på nogle områder.*

Mål.

Vi arbejder anerkendende og inkluderende på, at vores børn med særlige behov, bliver ledt hen imod de samme mål som den øvrige børnegruppe. Så vidt det er muligt, afsætter vi ekstra personale til at tage sig af barnet og vi iværksætter tidligt en indsats omkring barnet. Vurderer vi allerede i vuggestuen, at et barn har behov for ekstra støtte, er vi ikke sene til at inddrage forældrene, samt får sparring råd og vejledning af vores konsultative team, som består af psykolog og talepædagog.

Vi arbejder på at give den bedst mulige støtte til børnene, samt hjælpe dem med at udvikle deres selvværd og selvtillid.

I personalegruppen bestræber vi os på, altid at have øje for børn med særlige behov.

Metoder og aktiviteter.

Børn med særlige behov er tilknyttet den almindelige børnegruppe, og vil sædvanligvis blive tilbudt de samme aktiviteter som den øvrige børnegruppe. Så vidt det er muligt, er der tilknyttet en primær personale til barnet, som støtter og vejleder barnet i aktiviteten. Men er dette ikke muligt, har personalet altid lige et ekstra øje på barnet med særlige behov.

Vi tilrettelægger alle aktiviteter ud fra barnets alderstrin og formåen. Det samme gør sig gældende for børn med særlige behov.

Når tiden og muligheden er der, tilrettelægger vi specielle forløb for disse børn. Det kan f.eks. være ekstra sprogstimulering, højtlæsning i et lille hyggeligt hjørne, eller blot muligheden for, at barnet kan sidde på skødet, blive nusset og få ekstra opmærksomhed m.m.

Dokumentation og evaluering.

Vi laver løbende observationer og udviklingsbeskrivelser ud fra en pædagogisk faglig vurdering. Da barnet, så vidt det er muligt, deltager i de samme aktiviteter som den øvrige børnegruppe, vil dokumentationen være den samme, som beskrevet på de foregåede sider. Vi laver løbende evalueringer omkring vores børn med særlige behov,

både på stue- og personalemøder, samt med eventuelle samarbejdspartnere.

**Børnemiljøvurdering:**

*Vi har valgt at dele børnemiljøvurderingen op i to, en for vuggestuebørn og en for børnehavebørn, da der er stor forskel på udfordringerne på de forskellige alderstrin.*

**Psykisk børnemiljø**

DCUM´s (Dansk Center For Børnemiljøvurdering) definition af hvad det psykiske børnemiljø handler om:

**Relationer mellem børnene:**

* **Børns leg med hinanden**
* **Drilleri og konflikter**
* **Hjælp og støtte til hinanden**

**Relationer mellem voksne og børn:**

* **Om børn er glade for de voksne**
* **De voksnes nærvær og lydhørhed**
* **Anerkendelse**
* **Om/ hvordan der tales med børnene**
* **Børns medbestemmelse**
* **Omsorg**
* **Opmærksomhed**
* **Børns inddragelse i hverdagens gøremål**

**Trivsel:**

 **Børnene er glade og godt tilpas**

* **Børnenes selvstændighed**
* **Børnenes tryghed**

**Vuggestuebørn hus 2 og 3.**

|  |  |  |
| --- | --- | --- |
| **Beskriv de største udfordringer som I ser vedr. det psykiske børnemiljø i jeres dagtilbud** | **Hvordan løses disse udfordringer?** | **Børneperspektiv:** **Hvordan er børnenes meninger og synsvinkler kommet frem?** |
| Vi arbejder fortsat med relationen mellem voksne og børn. Hvordan taler de nye voksne til vuggestuebørnene. | Det faste personale skal lære de nye om vores værdier, og voresinkluderende og anerkendende tilgang. Der skal være en fra stuen der er mentor for løntilskud, praktikanter m.fl. | Børnene bliver utrygge hvis der kommer en ny person som ikke reagere og taler som de faste voksne. Man kan tydeligt mærke, hvis barnets grænser bliver overskredet.Vi kan mærke at vores arbejde hjælper børnene. |
| Vi fortsætter det vigtige arbejde med relationer mellem børneneDrillerier og konflikterUdfordringen er de små børn uden så meget sprog, som slår hinanden og tager legetøjet fra hinanden. | De voksne skal fortælle og vise børnene, hvordan man leger sammen på en god måde, og hjælpe børnene til at løse konflikter på en hensigtsmæssig måde. De voksne skal sætte ord på børnenes følelser. Personalet skal søge ny viden og metoder til at fremme relationerne mellem børnene. | Personalet kan se på børnene, når de ikke bryder sig om situationen, og har behov for hjælp. Børnene kommer selv og henter en voksne og ” beder om hjælp” |

**Børnehavebørn hus 1 og 3.**

|  |  |  |
| --- | --- | --- |
| **Beskriv de største udfordringer som I ser vedr. det psykiske børnemiljø i jeres dagtilbud** | **Hvordan løses disse udfordringer?** | **Børneperspektiv:** **Hvordan er børnenes meninger og synsvinkler kommet frem?** |
| Drillerier og konflikter børnene imellem. | De voksne skal være, hvor børnene er, og gå ind i konflikterne og snakke med børnene. | Børnene kommer og klager/sladre og beder de voksne om hjælp. |
| Medbestemmelse i forhold til at være ude og inde over middag. | De voksne skal aftale, hvem der går med børnene ind/ud. Børnene bestemmer, så vidt muligt, selv hvornår de vil ind/ud. Denne medbestemmelse er meget vigtig, så den fortsætter vi med. | Om vinteren vil børnene ikke ud når det er koldt.Om sommeren vil børnene gerne ind når det er for varmt. |

 **Fysisk/æstetisk børnemiljø**

DCUM´s (Dansk Center For Børnemiljøvurdering) definition af hvad det fysiske børnemiljø handler om:

* **Lege muligheder udendørs**
* **Plads til at lege indenfor**
* **Steder, hvor børnene kan bevæge sig (danse-løbe klatre-hoppe mv.)**
* **Steder, hvor børnene kan lege vildt**
* **Steder, hvor børnene kan lege i fred for de voksne**
* **Støj og larm**
* **Orden/rod i institutionen**
* **Hygiejne forhold**
* **Sikkerhed – forskrifter ved brand – opbevaring af farlige genstande – legetøjet i ordentlig stand – legepladsens tilstand – mv.**

**Vuggestuebørn hus 2 og 3.**

|  |  |  |
| --- | --- | --- |
| **Beskriv de største udfordringer som I ser vedr. det fysiske børnemiljø i jeres dagtilbud** | **Hvordan løses disse udfordringer?** | **Børneperspektiv:** **Hvordan er børnenes meninger og synsvinkler kommet frem?** |
| Børnene skal kunne lege i fred. | Hus 2 , bruge rum bedreVi køber legetæpper | Børnene viser stor interesser for at lege i ekstra rum.Børnene vil gerne lege bagved skillevæg. |
| Ødelagt legetøj skal væk, det kan være sikkerhedsmæssigt uforsvarligt. | Legetøjet skal gennemgås 1 gang om måneden.Om sommeren gælder det samme udendørs | Børnene kommer over og viser en voksen , hvis der er noget, der er gået i stykker. |

**Børnehavebørn hus 1 og 3.**

|  |  |  |
| --- | --- | --- |
| **Beskriv de største udfordringer som I ser vedr. det fysiske børnemiljø i jeres dagtilbud** | **Hvordan løses disse udfordringer?** | **Børneperspektiv:** **Hvordan er børnenes meninger og synsvinkler kommet frem?** |
| Store vandpytter på legepladsen  | De voksne hjælper børnene til at lege med vandet, uden at blive våde og kolde. Vi skal fortsat hjælpe med at lege med vand, selv om der er drænet. | Børnene elsker at lege med vand, men de græder når de bliver kolde og våde, og siger de vil ind. |
| Rod i legetøjet, ødelagt legetøj | De voksne laver et system, så der bliver ryddet op og smidt gammelt legetøj ud. Der skal navn på, hvem der har ansvar for hvad, og børnene skal inddrages. | Børnene udtrykker ærgrelse, når noget er i stykker, eller der mangler noget til et spil/puslespil. Specielt når der mangler luft i dækkene på vores mooncar. Punkterfri dæk ok |

*Udarbejdet af personalet i Firkløveren med bestyrelsens godkendelse januar 2012.*

*Revideret feb. 2016 Leder Sussie Groset*